สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 10 ม.ค.60
11 ม.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (10 ม.ค.) เนื่องจากบรรยากาศการซื้อขายในตลาดยังคงได้รับแรงกดดันจากราคาน้ำมันที่ร่วงลงอย่างต่อเนื่อง และจากการที่นักลงทุนระมัดระวังการซื้อขายก่อนที่นายโดนัลด์ ทรัมป์ ว่าที่ประธานาธิบดีสหรัฐ จะเปิดการแถลงข่าวต่อสื่อมวลชนเป็นครั้งแรกในวันพุธที่ 11 ม.ค.ตามเวลาสหรัฐ ขณะที่ดัชนี NASDAQ ยังคงทำสถิติปิดที่ระดับสูงสุดติดต่อกันเป็นวันที่ 4
ดัชนีเฉลี่ยอุตสาหกรรมดาวโจนส์ปิดที่ 19,855.53 จุด ลดลง 31.85 จุด หรือ -0.16% ดัชนี NASDAQ ปิดที่ 5,551.82 จุด เพิ่มขึ้น 20.00 จุด หรือ +0.36% ดัชนี S&amp;P500 ปิดทรงตัวที่ 2,268.90 จุด
 
ตลาดหุ้นลอนดอนปิดปรับตัวเพิ่มขึ้น เมื่อวานนี้ (10 ม.ค.) โดยดัชนี FTSE 100 ปิดบวกต่อเนื่อง 11 วันทำการ และทำสถิติปิดที่ระดับสูงสุดติดต่อกัน 9 วันทำการ ด้วยปัจจัยจากการอ่อนค่าลงของเงินปอนด์ ซึ่งหนุนหุ้นกลุ่มบริษัทข้ามชาติให้ปรับตัวขึ้นอย่างแข็งแกร่ง
ดัชนี FTSE 100 ตลาดหุ้นลอนดอนปิดเพิ่มขึ้น 37.70 จุด หรือ 0.52% แตะที่ 7,275.47 จุด
 
ตลาดหุ้นยุโรปปิดดีดตัวขึ้น เมื่อคืนนี้ (10 ม.ค.) เนื่องจากนักลงทุนเข้าซื้อเก็งกำไรหลังจากตลาดอ่อนแรงลงติดต่อกัน 2 วันทำการก่อนหน้านี้ อย่างไรก็ตาม ภาวะการซื้อขายยังคงได้รับแรงกดดันจากความวิตกกังวลเกี่ยวกับภาคธนาคารของอิตาลี
ดัชนี Stoxx Europe 600 เพิ่มขึ้น 0.1% ปิดที่ 364.07 จุด
ดัชนี CAC-40 ตลาดหุ้นฝรั่งเศสปิดที่ 4,888.23 จุด เพิ่มขึ้น 0.66 จุด หรือ +0.01% ดัชนี DAX ตลาดหุ้นเยอรมันปิดที่ 11,583.30 จุด เพิ่มขึ้น 19.31 จุด หรือ +0.17% ดัชนี FTSE 100 ตลาดหุ้นลอนดอนปิดที่ 7,275.47 จุด เพิ่มขึ้น 37.70 จุด หรือ +0.52%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง คืนนี้ (10 ม.ค.) เนื่องจากนักลงทุนยังคงวิตกกังวลเกี่ยวกับการผลิตน้ำมันที่ปรับตัวสูงขึ้นในสหรัฐ รวมทั้งรายงานที่ว่า อิรักผลิตน้ำมันในระดับสูงสุดเป็นประวัติการณ์ในเดือนธ.ค.
สัญญาน้ำมันดิบ WTI ส่งมอบเดือนก.พ.ร่วงลง 1.14 ดอลลาร์ หรือ 2.2% ปิดที่ 50.82 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค.ร่วงลง 1.30 ดอลลาร์ หรือ 2.4% ปิดที่ 53.64 ดอลลาร์/บาร์เรล ซึ่งเป็นระดับต่ำสุดนับตั้งแต่วันที่ 7 ธ.ค.2559
 
สัญญาทองคำตลาดนิวยอร์กปิดบวก เมื่อคืนนี้ (10 ม.ค.) เนื่องจากนักลงทุนยังคงเดินหน้าเข้าซื้อทองคำซึ่งเป็นสินทรัพย์ที่ปลอดภัย หลังจากดัชนีดาวโจนส์ตลาดหุ้นนิวยอร์กร่วงลงติดต่อกัน 2 วันทำการ
สัญญาทองคำตลาด COMEX (Commodity Exchange)  ส่งมอบเดือนก.พ.เพิ่มขึ้น 60 เซนต์ หรือเกือบ 0.1% ปิดที่ 1,185.50 ดอลลาร์/ออนซ์ ซึ่งเป็นระดับสูงสุดนับตั้งแต่วันที่ 29 พ.ย.2559
สัญญาโลหะเงินส่งมอบเดือนมี.ค.เพิ่มขึ้น 16.5 เซนต์ หรือ 0.99% ปิดที่ 16.848 ดอลลาร์/ออนซ์
สัญญาพลาตินัมส่งมอบเดือนเม.ย.เพิ่มขึ้น 20 เซนต์ หรือ 0.02% ปิดที่ 982.80 ดอลลาร์/ออนซ์
สัญญาพัลลาเดียมส่งมอบเดือนมี.ค.พุ่งขึ้น 8.10 ดอลลาร์ หรือ 1.1% ปิดที่ 765.25 ดอลลาร์/ออนซ์
 
สกุลเงินดอลลารสหรัฐแข็งค่าขึ้น เมื่อเทียบกับเงินสกุลหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (10 ม.ค.) ก่อนที่นายโดนัลด์ ทรัมป์ ว่าที่ประธานาธิบดีสหรัฐ จะเปิดการแถลงข่าวต่อสื่อมวลชนเป็นครั้งแรกในวันพุธที่ 11 ม.ค. ตามเวลาสหรัฐ
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0559 ดอลลาร์ จากระดับ 1.0570 ดอลลาร์ ในขณะที่ปอนด์อ่อนค่าลงแตะ 1.2160 ดอลลาร์ จากระดับ 1.2164 ดอลลาร์ และดอลลาร์ออสเตรเลียทรงตัวที่ระดับ 0.7364 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 115.75 จากระดับ 116.13 เยน แต่แข็งค่าขึ้นเมื่อเทียบกับฟรังก์สวิส ที่ระดับ 1.0167 จากระดับ 1.0154 ฟรังก์สวิส  